**VPRAŠANJA NA JAVNI RAZPIS ZA SOFINANCIRANJE PROJEKTOV S PODROČJA ENAKOSTI ŽENSK IN MOŠKIH ZA LETO 2025**

Vprašanje:

JR navaja dva predmeta razpisa (Spodbujanje enakih možnosti ranljivih skupin žensk in Spodbujanje enakih možnosti ranljivih skupin žensk). Ali mora prijava naslavljati oba ali zadošča da se osredotočimo na enega?

**Odgovor:**

**Prijavite se na eno razpisano področje, kar označite na obrazcu 2025\_Prijava (stran 3).**

Vprašanje:

Navajate, da se po izvedbi izda e-račun. Ali je ta navedba točna? Izdaja računa namreč pomeni, da za ministrstvo izvajamo storitev, ki jo moramo v primeru naše organizacije tudi obdavčiti. Potencialno to pomeni, da bi vam izstavili račun za 14.000 EUR + DDV. Ponavadi smo za sorodne razpise izdajali e-zahtevek, ki pa se od e-računa (računovodsko) razlikuje predvsem po naravi mehanizma. E-zahtevek je ponavadi zahtevek za povračilo stroškov in ga računovodsko vodimo kot del subvencij, kar JR ponavadi so.

**Odgovor:**

**Izraz e-račun je splošna oznaka za vse knjigovodske listine, ki vsebujejo zapise o poslovnih dogodkih, na osnovi katerih se spreminjajo sredstva ali obveznosti do njihovih virov, prihodki ali odhodki, ne glede na to, kako se imenujejo (račun, dobropis, bremepis, avansni račun, zahtevek za plačilo). Glede na navedeno vsebinsko izdate zahtevek za izplačilo, ki pa se izda v obliki e-računa.**

Vprašanje:

Merilo za ocenjevanje št 7. predvideva dodatne točke za organizacije, ki imajo status v javnem interesu na področjih enakih možnosti žensk in moških ali varstva pred diskriminacijo. Naše področje dela se nanaša na izobraževanja STEM in že dlje časa izvajamo programe za dekleta, ki jim predstavljamo in jih navdušujemo za poklice na področjih strojništva, elektrotehnike in programiranja. Z inovativnimi didaktičnimi metodami in pristopi razbijamo spolne stereotipe o teh poklicih. Pridobili smo tudi status v JI na področju izobraževanja. Smiselno bi bilo razširiti kriterij iz merila št 7, da so v njih zajete tudi druge organizacije, ki vsebinsko delujejo in že izvajajo vsebine predmeta razpisa, kot je na primer naša organizacija.

**Odgovor:**

**Pri določitvi merila št. 7 je bil upoštevan 16. člen Zakona o nevladnih organizacijah, ki določa, da se pri javnih razpisih za pridobivanje sredstev iz državnega proračuna, namenjenih nevladnim organizacijam, v merilih za izbor prejemnikov sredstev upošteva tudi status nevladne organizacije v javnem interesu na področju, kateremu je javni razpis namenjen.**

Vprašanje:

Ali je DDV upravičen strošek projekta?

**Odgovor:**

**DDV se prizna kot upravičen strošek.**

Vprašanje:

Kakšen delež stroškov dela se lahko nameni za pripravo, organizacijo ter usposabljanje naše strokovne sodelavke in sodelavce?

**Odgovor:**

**Prijavitelj je dolžan načrtovati projekt tako, da upošteva nujnost posameznega stroška za izvedbo projekta oziroma oceni realnost višine posameznega stroška. Upravičeni stroški se presojajo, določajo in dokazujejo v skladu z določili javnega razpisa in razpisne dokumentacije. Kot je navedeno v javnem razpisu, so stroški in izdatki upravičeni, če:**

**– so s projektom neposredno povezani, so potrebni za njegovo izvajanje in so v skladu s cilji projekta,**

**– so dejansko nastali za opravljena dela, dobavljeno blago ali izvedene storitve in je izvajalec dostavil dokazilo o plačilu,**

**– so pripoznani v skladu s skrbnostjo dobrega gospodarjenja,**

**– nastanejo v obdobju upravičenosti,**

**– temeljijo na verodostojnih knjigovodskih in drugih listinah.**

Vprašanje:

Iz naslova razpisa je razvidno, da je cilj sofinanciranje projektov s področja enakosti žensk in moških, v nadaljevanju pa so za predmetna področja predvidene samo aktivnosti za dekleta/ženske? (Spodbujanje enakih možnosti za vpis deklet in mladih žensk na programe smeri STEM in Spodbujanje enakih možnosti ranljivih skupin žensk) Ali je razpis namenjen samo ženskam ali tudi moškim? Ali so lahko med udeleženimi na teh sofinanciranih aktivnosti tudi fantje/moški?

**Odgovor:**

**Javni razpis na področju STEM k vpisu na te programe spodbuja dekleta in ženske s ciljem zmanjšanja neenakosti med ženskami in moških v znanosti, raziskovanju in kulturi, opredeljenim v Resoluciji o nacionalnem programu za enake možnosti žensk in moških 2023-2030 (ReNPEMŽM30). Javni razpis je del ukrepa podpore projektom in programom za povečanje udeležbe žensk v STEM ter ukrepom za zmanjšanje digitalne vrzeli oziroma razlik med spoloma na področju tehnologij IKT.**

**Razlike med moškimi in ženskami na tem področju niso samo stvar osebnih preferenc, temveč temeljijo na dojemanju, da so nekatera področja izobraževanja bolj »primerna« za ženske ali moške. Podatki in raziskave kažejo, da dekleta z leti šolanja izgubijo zanimanje za predmete s področja naravoslovja, tehnologije, tehnike in matematike ter je manj verjetno, da bodo skušale pridobiti univerzitetno diplomo s teh področij. Posledično so ženske izjemno slabo zastopane v izobraževanju na naravoslovnem, tehnološkem, tehničnem in matematičnem področju, čeprav se potrebe po strokovnih kadrih s področij STEM povečujejo. Tudi eden od ciljev Zakona o digitalni vključenosti je zmanjševanje razlik med spoloma na tem področju, zaradi česar smo se v strategiji *Digitalna Slovenija 2030* zavezali, da se delež žensk, ki trenutno predstavlja 17 odstotkov kadra v IKT, do leta 2030 poveča na 25 odstotkov.**

Vprašanje:

Razpis predvideva sofinanciranje v višini 20 EUR bruto/uro - hkrati pa med upravičenimi stroški predvideva, da so to plače in dodatki z vsemi pripadajočimi davki in prispevki delavca in delodajalca. Predvidevamo, da je za 20 EUR bruto/uro predvidena zgolj bruto urno postavka (preračunana iz bruto plače zaposlene osebe) in so na to postavko dodani še vsi dodatni davki in prispevki. Prosim za potrditev.

**Odgovor:**

**Javni razpis v točki *VIII. Upravičenost stroškov* določa, da ministrstvo sofinancira delo na projektu največ do višine 20 EUR bruto/uro za projektno uro. To pomeni, da gre za bruto urno postavko, na katero se obračunajo še davki in prispevki, ki jih je dolžan plačati delodajalec.**

Vprašanje:

Ali je v primeru celodnevnih aktivnosti upravičen strošek tudi strošek malice za udeležene osebe ter izvajalke in izvajalce aktivnosti?

**Odgovor:**

**Javni razpis določa, da upravičeni stroški zaposlenih zajemajo povračila stroškov v zvezi z delom (prehrana med delom, prevoz na delo in z dela) – v celoti ali v deležu dela na projektu. Pri povračilu stroškov v zvezi z delom je potrebno upoštevati določbe Zakona o delovnih razmerjih.**

Vprašanje:

Med ranljivimi skupinami žensk prepoznavamo potrebo po dopolnilnem delu, ki bi jim omogočilo večjo ekonomsko neodvisnost. V predlaganem projektu jih bomo usposabljali in izobraževali tudi o administrativnih postopkih povezanih z dopolnilnim delom. V naši organizaciji (in pri nekaj lokalnih zaposlovalcih) pa bi jim po končanem projektu želeli ponuditi tudi možnost opravljanja dopolnilnega dela. Zanima me, ali je to skladno s cilji razpisa, ali morda na ta način razmišljamo že preveč "podjetniško"? Takšen pristop je za nas predvsem zelo konkreten primer dobre prakse s katerim želimo tudi v prihodnje prepričati čim več lokalnih zaposlovalcev, da ženskam iz ranljivih skupin ponudijo možnost za dopolnilno delo.

**Odgovor:**

**Odločitev o vsebini prijave na javni razpis je prepuščena prijavitelju. Pomembno je, da opredelite aktivnosti, ki jih želite izvesti, in jih utemeljite z jasnim opisom problema. Na ta način boste utemeljili potrebo po izvajanju predlaganih aktivnosti. Posebno pozornost namenite opisu, kako bodo aktivnosti v okviru projekta prispevale k spodbujanju enakih možnosti za ranljive skupine žensk. Navedba konkretnih ukrepov in rezultatov, ki jih želite doseči, ter pojasnilo, kako bodo te aktivnosti prispevale k zmanjševanju razlik in izboljšanju položaja ciljne skupine, sta pomembna elementa prijave.**

Vprašanje:

Preverjam razumevanje razpisnega besedila Javnega razpisa za sofinanciranje projektov s področja enakosti žensk in moških za leto 2025 v točki VII:

»Izbranim organizacijam bodo sredstva nakazana v 30 dneh po prejemu pravilno izdanega in potrjenega e-računa za izplačilo v višini odobrenih sredstev v skladu s pogodbo o sofinanciranju.

Izvajalec je dolžan ministrstvu oddati zaključno poročilo najkasneje do 10. 11. 2025. Šele po potrditvi zaključnega poročila s strani ministrstva izvajalec lahko izstavi e-račun, ki mora biti izdan najkasneje do 25. 11. 2025. Obvezne priloge k zaključnemu poročilu so opredeljene v točki VIII. Upravičenost stroškov in v pogodbi o sofinanciranju.«

Pravilno razumemo, da izbrana origanizacija sredstva prejme po zaključenem projektu oziroma poročilu o njem?

**Odgovor:**

**Razpisna dokumentacija vsebuje vzorec pogodbe, ki v 6. členu določa, da se lahko izvajalcu za sofinanciranje projekta izplača predplačilo v višini 70 % odobrenih sredstev. Sredstva se izvajalcu nakažejo v 30 dneh od prejema pravilno izstavljenega in potrjenega e-računa za izplačilo predplačila. Po prejemu zaključnega poročila in izstavljenega e-računa se izplača še razlika odobrenih sredstev.**

Vprašanje:

Natančneje bi me zanimalo, kako mora izgledati prijava na razpis. Ali moramo priložiti tudi izjavo o dvojnem financiranju ali je dovolj tisto, kar piše v razpisnem besedilu (torej vloga, finančni načrt, po potrebi pooblastilo podpisnici in dokazilo FURS)? Ali je še karkoli drugega potrebno poleg teh štirih dokumentov?

**Odgovor:**

**Javni razpis v točki *XII. Obvezna oblika in vsebina prijave* določa, da mora prijava vsebovati:**

**- izpolnjeno vlogo (obrazec 2025\_Prijava) z vsemi zahtevanimi podatki.**

**- izpolnjen finančni načrt projekta (obrazec 2025\_Finančni načrt),**

**- pooblastilo podpisnici/podpisniku izjave (točka VII. obrazca 2025\_Prijava), če izjave ne podpiše oseba, pooblaščena za zastopanje, ki je kot takšna navedena v evidenci AJPES,**

**- dokazilo FURS, da ima prijavitelj poravnane vse davke in druge obvezne dajatve skladno z zakonodajo.**

**Glede na navedeno za popolno vlogo ni potrebno prilagati drugih dokumentov**.

Vprašanje:

Naša vprašanja se glasijo glede statusa po Zakonu o prostovoljstvu: Mi smo društvo, ki imamo tudi zaposlene preko zaposlitvene rehabilitacije.

Smo tedaj Prostovoljska organizacija (a) ali pa Organizacija, ki ne vključuje prostovoljskega dela (b)

Opredelitev tveganj za izvedbo projekta. Kaj napisati pod kategorijo "Tveganje" in kaj pod "Ukrepi za odpravo tveganja"?

**Odgovor:**

**Prostovoljska organizacija mora izpolnjevati pogoje, določene v 9. členu ZProst, in sicer:**

**- je pravna oseba zasebnega prava, ki je vpisana v vpisnik prostovoljskih organizacij,**

**- delovanje organizacije je z zakonom opredeljeno kot nepridobitno,**

**- osnovna dejavnost organizacije ni v nasprotju z opredelitvijo prostovoljstva,**

**- dejavnost organizacije zagotavlja in usposablja prostovoljke in prostovoljce za prostovoljsko delo ali se prostovoljsko delo izvaja v dobro drugih ali v splošno korist.**

**Status prostovoljske organizacije se preveri v AJPES, evidenca eVPO. Javni razpis v točki XII. *Obvezna oblika in vsebina prijave* določa, da bo ministrstvo po uradni dolžnosti pridobilo podatek o tem, ali je prijavitelj vpisan v vpisnik prostovoljskih organizacij.**

**V rubriki »Tveganja« v prijavnem obrazcu se glede na cilje in aktivnosti projekta opredelijo ovire, ki bi lahko preprečile doseganje ciljev projekta, izvedbo posamezne aktivnosti, doseganje indikatorjev itd. (kot npr. premalo udeležencev na določeni aktivnosti, jezikovne ovire), pod rubriko »Ukrepi za odpravo tveganja« pa se navede, kako bi ta tveganja čim bolj zmanjšali.**

Vprašanje:

Naš projekt je skupno vreden 27.000 €, od tega bi polovico zagotovili iz lastnih sredstev, polovico pa iz sredstev razpisa. Kako lahko v excellovi tabeli to prikažemo? V prijavi je to možno narediti v tabeli, v excellovi tabeli nam pa ni jasno kako. Če dodamo naša sredstva se skupni seštevek poveča.

**Odgovor:**

**Deleži posameznih virov financiranja v prijavi ter deleži v finančnem načrtu bi morali pokazati enake vrednosti. Morda prihaja do odstopanja zaradi prištetih posrednih stroškov, ki jih je potrebno upoštevati kot upravičene stroške projekta.**

Vprašanje:

Pri pripravi finančnega načrta za Javni razpis za sofinanciranje projektov s področja enakosti moških in žensk se nam je pojavilo vprašanje glede točke 3. in sicer. Točka 3 nam ni povsem jasna, ker je iz obrazca razvidno, da se te postavke seštevajo kot stroški spodaj. Glede na to, da so v obrazcu prijava te postavke uvrščene med vire prihodkov (v tem obrazcu desno zgoraj), nam ni povsem jasno, kako bi naj to opredelili. Namreč, če pod Lastna finančna sredstva vnesemo stroške npr. za pogostitev po koncertih, za katero bomo poskrbeli sami, ali to dopolnimo in pojasnimo, ali zgolj pod lastna sredstva vnesemo višino stroškov pogostitve. Enako potem nas zanima, kako opredelimo prispevke uporabnic (ali so to prostovoljni prispevki udeležencev, članarine ipd.). V navodilih je obrazložena le postavka Prostovoljsko delo, ostale tri pa ne.

**Odgovor:**

**Postavke po posameznih točkah morajo prikazati, da zaprošena sredstva znašajo največ 80,00 % celotne vrednosti projekta, vendar ne več kot 14.000 EUR.**

**V preglednici se posebej opredeli lastna udeležba v obliki prostovoljskega dela. Delo v obliki prostovoljnega dela lahko, če je prijavitelj vpisan v vpisnik prostovoljskih organizacij v skladu z ZProst, predstavlja do 100 % po tem razpisu zahtevane lastne udeležbe. Za prostovoljno delo upravičenec predloži mesečno poročilo o opravljenem delu na projektu.**

**Med prispevke uporabnikov/uporabnic se vnesejo morebitne vstopnine ali druga plačila s strani uporabnikov/uporabnic, ki so neposredno namenjena za kritje stroškov projekta. Članarina in prostovoljni prispevki so lastna sredstva organizacije.**